Document ID: 32006D0883

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Δεκεμβρίου 2006
για την τροποποίηση της απόφασης 2006/80/ΕΚ όσον αφορά τη Σλοβενία
[κοινοποιηθείσα υπό τον αριθμό Ε(2006) 5797]
(Το κείμενο στη σλοβενική γλώσσα είναι το μόνο αυθεντικό)
(2006/883/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/102/ΕΟΚ του Συμβουλίου, της 27ης Νοεμβρίου 1992, για την αναγνώριση και την καταγραφή των ζώων (1), και ιδίως το άρθρο 3 παράγραφος 2,
Εκτιμώντας τα ακόλουθα:
(1)
Στην οδηγία 92/102/ΕΟΚ καθορίζονται οι στοιχειώδεις απαιτήσεις όσον αφορά την αναγνώριση και καταγραφή των ζώων, με την επιφύλαξη λεπτομερέστερων κοινοτικών κανόνων που μπορεί να θεσπιστούν για την εξάλειψη ή τον έλεγχο των ασθενειών.
(2)
Σύμφωνα με το άρθρο 3 παράγραφος 1 της οδηγίας 92/102/ΕΟΚ, τα κράτη μέλη εξασφαλίζουν ότι η αρμόδια αρχή διαθέτει επικαιροποιημένο κατάλογο όλων των εκμεταλλεύσεων με ζώα τα οποία καλύπτονται από την οδηγία αυτή και βρίσκονται στην επικράτειά τους.
(3)
Το άρθρο 3 παράγραφος 2 της οδηγίας 92/102/ΕΟΚ προβλέπει τη δυνατότητα να επιτρέπεται στα κράτη μέλη να αποκλείουν από τον κατάλογο των εκμεταλλεύσεων που προβλέπεται στο άρθρο 3 παράγραφος 1 της οδηγίας αυτής τα φυσικά πρόσωπα που είναι κάτοχοι ενός μόνο χοίρου, προοριζόμενου για ιδία χρήση ή κατανάλωση, εφόσον το ζώο αυτό υποβάλλεται, πριν από οποιαδήποτε μετακίνηση, στους ελέγχους που προβλέπονται από την παρούσα οδηγία.
(4)
Η απόφαση 2006/80/ΕΚ της Επιτροπής (2) επιτρέπει σε ορισμένα κράτη μέλη να εφαρμόζουν την παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ όσον αφορά τις εκμεταλλεύσεις με έναν μόνο χοίρο.
(5)
Η Σλοβενία έχει ζητήσει να της χορηγηθεί η έγκριση που προβλέπεται στο άρθρο 3 παράγραφος 2 της οδηγίας 92/102/ΕΟΚ όσον αφορά τις εκμεταλλεύσεις με έναν μόνο χοίρο και έχει δώσει τις αναγκαίες διαβεβαιώσεις όσον αφορά τους ελέγχους που απαιτούνται σύμφωνα με την οδηγία αυτή.
(6)
Επομένως, είναι σκόπιμο να επιτραπεί στη Σλοβενία να εφαρμόζει την παρέκκλιση αυτή.
(7)
Κατά συνέπεια, η απόφαση 2006/80/ΕΚ πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2006/80/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στη Δημοκρατία της Σλοβενίας.
Βρυξέλλες, 5 Δεκεμβρίου 2006.

Labels: 18
15
6